Source: https://www.nepszava.com/2011/12/uncategorized/osszefoglalo-az-uj-egyhazi-torvenyrol.html
Timestamp: 2020-01-21 10:41:24
Document Index: 20218090

Matched Legal Cases: ['bíróság ', 'Bíróság ', 'Bíróság ', 'Bíróság ', 'bíróság ', 'bíróság ']

Összefoglaló az új egyházi törvényről « Amerikai Népszava Online
Összefoglaló az új egyházi törvényről 2011. december 7. szerda 16:50 | AN
a Magyar Köztársaság Országgyűlése által 2011. július 11-én elfogadott
új egyházi törvényről
Egy hónapon belül, 2012. január 1. napján hatályba lép Magyarországon a lelkiismereti és vallásszabadság jogáról, valamint az egyházak, vallásfelekezetek és vallási közösségek jogállásáról szóló 2011. évi C. törvény, mely a teljes ellehetetlenüléssel fenyegeti a törvény mellékletéből kimaradt egyházakat és vallási közösségeket, valamint az általuk fenntartott szociális és oktatási intézményeket.
Az elfogadott törvény jelen formájában:
alapvetően sérti az állam és az egyház szétválasztásának elvét, és ezáltal sérti a vallásszabadságot
intézményesíti a vallási tanítások, hitelvek elfogadhatatlan állami cenzúráját, felülvizsgálatát
önkényesen szabályozza az egyházak jogállását, az egyházi státusz megszerzéséhez kapcsolódó eljárást, a státuszt elutasító döntés esetén nem biztosít jogorvoslatot, és ezáltal sérti nemcsak a vallásszabadságot, a jogorvoslathoz való jogot, a tisztességes eljárás követelményeit, hanem a jogbiztonság, jogállamiság alapelveit is
A normavilágosság alapvető követelményeinek sem megfelelő jogszabály alapján a törvény mellékletéből kimaradt vallási közösségek egyházi jogállása 2012. január 1-jén megszűnik. Ezt követően ezek a szervezetek vagy jogutód nélkül megszűnnek és vagyonuk a magyar állam tulajdonába kerül, vagy egyesületté válnak, és a tevékenységüket a civil szervezetekre irányadó szabályok szerint folytatják tovább. Az átmeneti szabályozás hiányosságai folytán a „kimaradó” vallási közösségeknek nincs módjuk arra, hogy hitéleti és egyéb tevékenységüket jogfolytonosan végezzék 2012. január 1-je után is. Az új törvény szerinti egyházként történő nyilvántartásba vételi kérelmüket ugyanis csak a törvény hatályba lépése után nyújthatják be, ezért a jövő év első napján szükségszerűen megszakad az eddigi működésük. Ennek indoka az, hogy a jogszabály nyilvántartásba vételi eljárásra vonatkozó szabályai, így az elismerés iránti kérelem benyújtására vonatkozó rendelkezései nem léptek még hatályba, és a Kormány nem gondoskodott a törvényből fakadó feladata elvégzéséről sem: a mai napig nem jelent meg az a végrehajtási kormányrendelet, amely a nyilvántartásba vételi eljárás részletszabályait tartalmazta volna.
Az egyházi jogállás elvesztése rendkívül súlyos következményekkel jár a vallásszabadsághoz való jog gyakorlására. Az érintett vallási közösségek az egyház elnevezést nem használhatják. Ebből következően kétséges, hogy a közösség számára szolgálatot teljesítő lelkészek a továbbiakban lelkésznek nevezhetik-e magukat, és ilyen minőségben prédikálhatnak-e tovább.
Az el nem ismert vallási közösségek közé került többek között a Szim Shalom és a Béth Orim zsidó közösségek, a nazarénusok, az anglikánok, a metodisták, a Keresztény Advent Közösség, az Üdvhadsereg, a Hetednapi Adventisták, a pünkösdisták, a Jehova Tanúi, továbbá nem keresztény felekezetek, mint a buddhisták, a Krisna tudatú hívők, a muszlimok, az Ankh egyház és mások.
Az egyházi jogállás megvonásáról az érintettekkel semmilyen kormányzati egyeztetés nem történt, arra sem a törvény elfogadása előtt, sem azóta nem kaptunk magyarázatot. Mindez azért is nyugtalanító, mert a felsorolt vallási közösségek mindegyike – ismereteink szerint – mindenben megfelel az új törvény 14. § (3) bekezdésében a nyilvántartásba vételre előírt feltételeknek.
A Magyar Köztársaság hatályos Alkotmánya, a 2012. január 1. napján hatályba lépő új Alaptörvény, továbbá az Európai Emberi Jogi Egyezmény egyaránt garantálja a tisztességes eljáráshoz való jogot, az alapvető jogokat érintő döntésekkel szembeni jogorvoslat jogát, a vallásszabadsághoz való jogot, továbbá a hátrányos megkülönböztetés tilalmát. Az Országgyűlés által az új egyházi törvény elfogadásával választott jogi megoldás ezeknek a követelményeknek több ponton nem felel meg.
- Sérti a tisztességes eljáráshoz való jogot az, ha a közösség egyházi jogállásának elvesztésére úgy kerül sor, hogy annak feltételrendszere nem átlátható, magát az eljárást pedig nem a független bíróság folytatja le az érintett meghallgatása után.
- Sérti a jogorvoslathoz való jogot, hogy a törvényhozás az egyházi jogállás elvesztéséről törvénybe ágyazottan alkotott egyedi jogszabályi rendelkezést, amellyel szemben nincs lehetőség bírósághoz fordulni.
- Ellentétes a vallásszabadsághoz való joggal, hogy egy olyan közösséget, melyről az állam egyszer már elismerte, hogy megfelel az egyházakkal szemben támasztott törvényi feltételeknek, jogalkotói rendelkezéssel megfosszanak egyházi státusától anélkül, hogy az állam külön eljárásban bizonyítaná, hogy a törvényi feltételeknek mégsem felel meg, majd pedig arra kényszerítsék, hogy ő maga kezdeményezzen új bejegyzési eljárást, melynek során a bizonyítás terhe az államról rá hárul át.
- Sérti a hátrányos megkülönböztetés tilalmát, hogy a jelenleg működő egyházak között a törvény megalkotásakor az állam úgy tett különbséget az egyházi jogállás folyamatosságának biztosításában, hogy ennek szempontjai nem ismerhetők meg, így ésszerűnek sem tekinthetőek.
Az Európai Emberi Jogi Bíróság előtt több hasonló ügyben is született már döntés. A The Moscow Branch of the Salvation Army v. Russia ügyben (no. 72881/01) a Bíróság egyértelművé tette, hogy a közös európai értékként értelmezett vallásszabadsággal ellentétes, ha az állam az egyházak újraregisztrációja során olyan közösségektől vonja meg az egyházi jogállást, melyek korábban nem kerültek összeütközésbe a törvénnyel. A Metropolitan Church of Bessarabia and others v. Moldova ügyben (no. 45701/99) a Bíróság egyértelművé tette, hogy a skizmatikus egyházak közötti különbségtétel sérti az Európai Emberi Jogi Egyezményt.
Az európai esetjog alapján egyértelműen kijelenthető, hogy a törvény jelenlegi formájában egyes korábban működő egyházak esetében, az egyházi jogfolytonosság megtagadásával beavatkozik az Egyezmény 9. cikkében elismert, a vallásszabadsághoz való jogba, anélkül, hogy erre a beavatkozásra világos törvényi feltételek alapján kerülne sor. Ez már önmagában az Egyezmény megsértésére vezet, de ezen túl is, aligha található olyan legitim indok, amely ezt a törvényalkotói döntést a jogszerűen működő egyházak esetében alátámasztaná.
A törvény egyes egyházak esetében az újrabejegyzési eljárás lefolytatásától eltekint, míg mások esetében azt kötelezően előírja. Ezzel a jogalkotó az Egyezmény 14. cikkével ellentétesen a vallásszabadsághoz való jog biztosításában különbséget tesz az egyes egyházak és vallási közösségek között, anélkül, hogy erre legitim, a nyilvánosság számára megismerhető indokkal szolgálna.
A jogi személyiség ilyen átalakulása, vagyis az egyházi jogállás egyesületi jogállássá való változtatása az adott egyház vagy vallási közösség polgári jogi jogosultságait és kötelezettségeit egyértelműen és közvetlenül érinti, így az Egyezmény 6. cikke szerint azzal összefüggésben az érintett közösségnek joga van a tisztességes eljáráshoz, amely – többek között – azt is magában foglalja, hogy a kérdésben független bíróságnak kell döntést hoznia. Mivel azonban ebben a vallásszabadságot közvetlenül érintő kérdésben semmilyen jogorvoslat nem áll rendelkezésre, a magyar törvényhozás ellentétbe került az Egyezmény 13. cikkével is, amely az Egyezményben elismert alapjogok vonatkozásában mindenki számára biztosítja a bírósághoz fordulás jogát.
Az érintett egyházak, vallási közösségek közül néhányan nyíltan felléptek az új szabályozás ellen. Iványi Gábor, a Magyarországi Evangéliumi Testvérközösség (MET) elnöke Virrasztást szervezett 2011. július 28-29-én a vallásszabadság védelmében. Augusztusban megalakult – többek között – a Védjük meg a vallásszabadságot facebook csoport, melynek célja, hogy a vonatkozó cikkek, írások és elkészült beadványok közzétételével, megosztásával segítse a tájékozódást, a részvételt ebben a küzdelemben (itt minden, az írásban említett anyag, cikk fellelhető). A MET az interneten (http://www.vallasszabadsag.atw.hu/) aláírásgyűjtést szervezett „A vallás szabadságáért” címmel, amelyhez több mint 6000 ember csatlakozott (a csatlakozás lehetősége továbbra is nyitott).
„Az egyházi státuszukat elveszítő, aláíró egyházak egységes nyilatkozata, valamint alkotmányossági felülvizsgálati kérelme” című tiltakozó memorandumot számos keresztény szellemiségű „kis” protestáns szabadegyház (köztük az Aratás Teljes Evangéliumi Egyház, a Budapesti Autonóm Gyülekezet, a Jézus Minden Nemzetért Közösség, a Keresztény Egyházak Szövetsége, a Szolnoki Gyülekezet Egyház, valamint a MET) képviselői fogalmazták meg 2011. augusztus 11-én, és küldték el a kormány és az Országgyűlés képviselőinek, a köztársasági elnöknek, valamint az Alkotmánybíróságnak. Iványi Gábor nyílt levélben fordult Navracsics Tibor miniszterelnök-helyetteshez, kezdeményezve a törvény sürgős módosítását és felszólítva őt, hogy biztosítsa „az egyházi státusszal folyamatosan és jogszerűen rendelkező közösségek” törvényes működését. 2011. szeptember 29-én a MET, a Budapesti Autonóm Közösség, az Aratás Teljes Evangéliumi Egyház, valamint más vallási közösségek képviselői és egyes magánszemélyek alkotmánybírósági beadványban kérték a törvény megsemmisítését. Az érintettek – bár még bíznak abban, hogy a kérdés hazai fórumokon rendezhető – elszántak, és jogaik védelmében készek akár a strasbourgi bíróság elé vinni ügyüket.
Budapest, 2011. 08. 16.
Összefoglaló az új egyházi törvényről, 5.0 out of 5 based on 3 ratings
Címkék:diktatúra, egyházi törvény, lelkiismereti szabadság, vallásszabadság
“készek akár a strasbourgi bíróság elé vinni ügyüket”
Krisnás felhívás belseje:
1994 óta Magyarországon csak magánszemélynek, az államnak és EGYHÁZNAK lehet termőföldje. Ezt a törvényt azért hozták, hogy a még ma is olcsó termőföldeket ne vásárolják fel a nagy multik, akik a monokultúrás
tömegtermelésben, sőt ne adj’ Isten génkezelt vetőmagok becsempészésében, a természet rövid távú érdekek miatti
tönkretételében érdekeltek.
Most azonban azzal, hogy a Krisna-tudatú közösség elveszti egyházi
státuszát, Krisna-völgy egy joghézag miatt állami tulajdonba kerül, és
ezzel Magyarország legnagyobb létszámú önfenntartó közössége,
ökofaluja elveszti létalapját, ami nem csak méltánytalan, hanem
mellesleg ellentétes a földtörvény céljaival is.
December 13-án 2 órára a Kossuth téren a Közigazgatási és Igazságügyi
Minisztérium előtti parkolóban békés demonstrációt szervezünk azért,
hogy felhívjuk erre a visszás problémára a figyelmet és rábírjuk az
Országgyűlést arra, hogy a problémát orvosolja.
Farizeusok!
A pápa ördög űzést végez, sajnos kontár módra. Nem jött össze.
nem bumburi, nem farizeusok, ők nem hitték magukról, hogy istenek…
Katasztrófa, hogy a 21. században ilyen középkori törvényt képesek hozni. Hamarosan az autodafét is bevezetik. Persze a modern változatát…
Jól értem? EGy törvénnyel gyakorlatilag elveszik némely felekezetek ingatlanját? AZt az ingatlant, amit a hívők adakoztak össze? Ha jól belegondolok, nem azért adták a hívek, hogy egy állam feneketlen zsebébe belekerüljön. Sem nem azért, hogy egyes vezetők maguknak zabrálják. Sem nem azért, hogy az így elzabrált vagyont kegyajándékként osztogassák a csókos felekezeteknek. Sem nem azért, hogy esetleg pénzé tegyék, és azzal is a hiányt foltozgassák.
Ez engem erősen emlékeztet a háború utáni “államosítás”-nak nevezett szabadrablásra. Úgy olvastam, hogy akkor bementek géppisztollyal a tulajdonoshoz, és közölték vele, hogy van öt perce, hogy elhagyja a gyárat.
Jól érted, utolsó idők. Nézd meg , mi zajlik a világban. Ami itt van, az egy picurka kis szelet.
http://hetivalasz.hu/vilag/europai-egyesult-allamok-43600
Elnézést mindenkitől! De talán innen nem vágnak ki. Csak egy olyan emberről
szeretnék két-három szót szólni, aki elvhű volt, de a minap fiatalon eltávozott közönlünk. Ő jobboldali volt, én baloldali. De tiszteltem, mert kiállt az elvei melett!
Nem voltunk barátok,de nyilvánosan soha nem bántottuk egymást!!!!!!!!
Ő volt a bobai jobbik vezetője.
Karcsi! Pihenj békében.Köszönöm,hogy ismerhettelek!!!
hopp-hopp-hopp!!!!ratzinger egy kisgyerekkel fotozkodik!!!!!
-majd meg kiderul a vegen hogy…………………..;!!ojjvaaajjjjjjj!!!!
Gyurcsány: Fogd a pénzt és fuss? 2012. január 6. péntek | AN
Gyurcsány a demokratikus erkölcsről és az önveszélyes széplelkűségről 2012. január 4. szerda
Fasiszta államról beszél a Gépnarancs is 2012. január 3. kedd | AN
Gyurcsányozással próbálták a tüntetés élét elvenni 2012. január 3. kedd | AN